Johan du Preez, Mosselbaai, skryf:
Dit is in almal se belang om skaars natuurlike hulpbronne wat water insluit met respek en effektief te bestuur en verbruik, geen argument.
Die vorige paar weke se Mossel Bay Advertiser-uitgawes bevat egter artikels waarin munisipale en politieke verteenwoordigers uitsprake maak wat uiters verwarrend voorkom: (Mossel Bay Advertiser, 22 Februarie 2019): "...Wanneer damvlakke tot 50% of minder daal, sal striemende waterbeperkings en kostestygings in die prys waarteen drinkwater gelewer word, onafwendbaar wees." - adv Giliomee. (Wolwedansdam 68.8% vol op daardie stadium).
Ook in die uitgawe van 8 Maart 2019: "...Apart from being able to offer sustainable water security, the town excels at services that would make it the ideal offshore base for Total's operations." - Adv. Giliomee. (Wolwedansdam 66.7% vol op daardie stadium). Inwoners en belastingbetalers van Mosselbaai het sowat 10 jaar gelede gedurende 'n uitsonderlike droogte ruim bygedra tot die bou van die ontsoutingsaanleg (deur gebruik van eie fondse) en aaneenlopend miljoene rande vir onderhoud sedert die indiensstelling van die aanleg. Indirek ook vir die nasionale droogterampfonds se kapitaalbydrae tot die bou van die aanleg deur belastings aan die nasionale regering ens.
Hierdie aanleg behoort dus aan die inwoners en belastingbetalers van Mosselbaai wat nie net die kostes moet dra maar ook die voordele van die aanleg behoort te geniet.
Gegewe die veranderlike natuur van reënval (en hidrologiese beginsels) is iets dus drasties verkeerd met adv Giliomee se stelling dat volhoubare watersekuriteit aan Total se bedrywighede aangebied kan word. Sulke beloftes kan net gemaak word ten koste van die inwoners en belastingbetalers van Mosselbaai wat totaal onaanvaarbaar is. Moet die inwoners van Mosselbaai aan striemende waterbeperkings en kostestygings in die prys van water onderwerp word terwyl Total en ander industrieë versekerde lewering geniet?
Mosselbaai belastingbetalers kan wel die voordeel van die onsoutingsaanleg geniet indien die munisipaliteit gedurende tye dat die Wolwedansdamvlakke laag is (byvoorbeeld tot so laag as 40%) die ontsoutingsaanleg in tandem met damlewering gebruik voordat enige "striemende waterbeperkings en kostestygings" ingestel word. Die koste van water wat deur die ontsoutingsaanleg gelewer word is heelwat minder as die huidige munisipale tariewe.
Die munisipaliteit reageer: "Die stelling dat Mosselbaai-munisipaliteit roem op waterkwaliteit is gedoen in vergelyking met dit van ander dorpe en stede."
Posted on: 19:52 Thu, 04 April 2019
Posted by: Johan Du Preez